Віталь Карпанаў

**Віталь Уладзімеравіч Карпанаў** ( 1982, Вялікая Дзяцель, Дубровенскі раён, Віцебская вобласьць, цяпер Беларусь) — беларускі сьпявак, кампазытар і музычны прадусар.

Саліст гурта «Дразды» і аўтар большасьці яго песьняў, у тым ліку беларускамоўных, як то «Хата бацькоў» (2021). Ляўрэат 3-й прэміі расейскага музычнага конкурсу «Пяць зорак» (2005). Пасьля 2006 году пачаў працаваць тэлевядоўцам на тэлеканале «Беларусь 2». У 2023 годзе ў складзе гурта выдаў адразу два беларускамоўныя альбомы «Хачу дамоў» і «Беларусь, ты — мая», а ў 2024-м — «Маё дзяцінства».

## Жыцьцяпіс
У маленстве пераехаў з бацькамі і старэйшым братам Русланам у Сівіцу (Валожынскі раён), дзе ў 1989 годзе пайшоў у 1-ю клясу з 4-х вучняў беларускамоўнай школы. У 3-й клясе паступіў у Івянецкую музычную школу па клясе балалайкі Казімера Бібіка, што месьцілася за 6 км ад Сівіцы. Маці Валянціна Паўлаўна Карпанава працавала ў аддзяленьні «Белпошты», таму паштовая машына часта падвозіла ў школу. Бацька Ўладзімер Якаўлевіч Карпанаў быў намесьнікам старшыні калгасу, таму шмат часу знаходзіўся ў камандзіроўках. Падсобная гаспадарка налічвала 2 каровы і 6 парсюкоў, таму дапамагаў з братам даглядаць жывёлаў. У 1993 годзе перайшоў у Івянецкую школу ў 5-й клясе, у якой налічвалася 27 чалавек. У школе напісаў песьню «Каханая дзяўчына», якую сьпявалі пад гітару ў складзе гурта «Героі будучага стагодзьдзя». Кляснай кіраўніцай была настаўніца беларускай мовы Алена Бярнардаўна Росьлік. У Івянцы зь 5-й да 11-й клясы хадзіў з маці да царквы Эўфрасіньні Полацкай, якая тады будавалася, у тым ліку зь ягоным удзелам. Наведваў нядзельную школу, сьпяваў у царкоўным хоры і стаў у прыходзе служкай у алтары. Ягоным духоўнікам стаў беларускамоўны настаяцель царквы Віктар Перагудаў. За часам наведваньня нядзельнай школы пры царкве езьдзіў на аздараўленьне ў Швэцыю, дзе граў на музычных інструмэнтах і вывучыў швэдзкую мову.

У 2000 годзе пасьля 11 клясаў паступіў на 2-і курс Каледжу мастацтваў Маладэчна. У 17 гадоў запісаў зь сябрамі на дыктафон першую касэту песьняў. Праз паўгады перавёўся на 2-і курс Маладэчанскай музычнай вучэльні па клясе балалайкі, якую скончыў праз 2,5 гады з чырвоным дыплёмам. Таму ў 2003 годзе паступіў без экзамэну па клясе балалайкі Беларускай акадэміі музыкі, дзе заснаваў гурт «Дразды». Пасьля заняткаў выкладаў балалайку ў музычнай школе, таму меў вольнае наведваньне. На 1-м курсе паехаў выхавальнікам у Швэцыю, дзе граў на гітары і сьпяваў. Пасьля знаёмства на вечарыне зь сямейнай парай швэдзкіх музыкаў атрымаў запрашэньне граць сумесны рэпэртуар. У 2004 годзе на першых сумесных гастролях у Швэцыі зарабіў першую 1000 даляраў. У далейшым гастраляваў у Швэцыі яшчэ 5 гадоў па 2 разы на год. У 2005 годзе разам з гуртом «Дразды» атрымаў 3-ю прэмію на расейскім музычным конкурсе «Пяць зорак» у Сочы, куды іх прывёз прадусар Вячаслаў Гулевіч. Там пазнаёміўся з расейскай сьпявачкай Алай Пугачовай, якая была ў складзе журы.

Пасьля 2006 году ў выніку кастынгу ў галоўнага прадусара Сяргея Кухты стаў працаваць на тэлеканале «Лад» вядоўцам перадачы «Экспэдыцыя», якую працягваў весьці на 2018 год. У 2014 годзе новы склад гурта «Дразды» упадабаў яго школьную песьню «Каханая дзяўчына», якую сталі выконваць на ўсіх канцэртах. У 2015 годзе ўваходзіў склад прафэсійнага журы конкурсу «Эўрабачаньне». У 2017 годзе напісаў 2-ю беларускамоўную песьню «Вёска», кліп на якую да 2018 году набраў звыш 200 000 праглядаў на «Ютубе». На гэты час песьні гурта «Дразды» пачалі ставіць на радыёстанцыях і тэлебачаньні Беларусі.

22 кастрычніка 2020 году выдаў песьню «Еду я дадому», на якую праз тыдзень выйшаў відэакліп. У верасьні 2021 году выступілі на Дні беларускага пісьменства ў Копылі зь песьняй «Хата бацькоў», якая набрала ў Сеціве звыш 4 млн праглядаў да 2025 году. 4 лістапада 2022 году на Першым нацыянальным канале Беларускага радыё анансаваў стварэньне беларускамоўнага альбому на вершы Леаніда Пранчака, які выйшаў у жніўні 2023 году пад назвай «Беларусь, ты — мая». Напярэдадні ў красавіку 2023 году выйшаў 1-ы беларускамоўны альбом «Хачу дамоў» на вершы самога Віталя Карпанава, большасьць відэакліпаў да якога зьнялі ў Валожынскім раёне ў ваколіцах Сівіцы. На 95 канцэртаў туру «Хата бацькоў» да выхаду альбому патрапіла звыш 70 000 чалавек.

За 2023 год далі больш за 140 канцэртаў. На той час у гурце бралі ўдзел баяніст Ільля Нямыцька, які працаваў у школе, бас-гітарыст Сяргей Кісялёў — у газэце «Менскага трактарнага заводу», ударнік Андрэй Маўрын — у Прэзыдэнцкім аркестры Беларусі, саксафаніст Канстанцін Цяўрызаў — у аркестры МУС Беларусі, а гітарыст Раман Гарбацкі — у аркестры Дэпартамэнту аховы МУС Беларусі. У лістападзе 2023 годзе Віталь Карпанаў адзначыў пра альбом «Беларусь, ты — мая»:

У 2024 годзе пачаў рабіць музычныя відэакліпы з блогерамі Юрыем Максімчыкам і Ганнай Клінцэвіч у ролі бабы Нюры.

## Сям'я
* Дзед па мячы — Якаў Карпанаў. Камбайнэр. Герой Працы (да 1938 г.).
* Дзед па кудзелі. Каваль.
* Бацька — Уладзімер Якаўлевіч Карпанаў (пам. 2019). Намесьнік старшыні і галоўны аграном калгасу «Сьвітанак» у Сівіцы (Валожынскі раён).
* Маці — Валянціна Паўлаўна Карпанава (нар. 1955). Начальніца аддзяленьня «Белпошты» ў Сівіцы.
* Старэйшы брат — Руслан Уладзімеравіч Карпанаў. Скончыў Гарадзенскі дзяржаўны аграрны ўнівэрсытэт. Кандыдат навук (2008) і дацэнт. Навуковы супрацоўнік у «Інстытуце аховы расьлінаў» Нацыянальнай акадэміі навук Беларусі.
* Жонка — Ганна Карпанава. Скрыпачка. Скончыла Беларускую акадэмію музыкі.
* Старэйшы сын — Рыгор Віталевіч Карпанаў (нар. 2013).
* Малодшы сын — Якаў Віталевіч Карпанаў (нар. 2020).

## Крыніцы

## Вонкавыя спасылкі
* 
* 

Катэгорыя:Нарадзіліся ў Дубровенскім раёне
Катэгорыя:Беларускія гітарысты
Катэгорыя:Беларускія сьпевакі
Катэгорыя:Удзельнікі музычных конкурсаў
Катэгорыя:Ляўрэаты музычных прэміяў
Катэгорыя:Выпускнікі Беларускай дзяржаўнай акадэміі музыкі
Катэгорыя:Беларускія тэлевядучыя
Катэгорыя:Песеньнікі
Катэгорыя:Беларускія кампазытары
Катэгорыя:Беларускія поп-сьпевакі і сьпявачкі
Катэгорыя:Музычныя прадусары